**Gyventojai kviečiami atlikti nemokamą kraujo tyrimą cukriniam diabetui nustatyti**

2024 m. balandžio 11 d.

Lietuvos „Lions“ klubų asociacija suvienijo jėgas su Nacionaliniu kraujo centru bei Lietuvos diabeto asociacija ir kviečia mūsų šalies gyventojus nemokamai atlikti kraujo tyrimą, galintį užkirsti kelią cukriniam diabetui. Cukrinis diabetas – viena pavojingiausių ligų pasaulyje, nuo kurios kasmet miršta milijonai žmonių. Padidėjęs gliukozės kraujyje kiekis randamas net dešimtadaliui kraujo tyrimą atliekančių žmonių Lietuvoje.

Lietuvos miestų aikštėse įsikūrusiose Nacionalinio kraujo centro palapinėse gyventojai vos kelias sekundes trunkančio tyrimo metu galės profilaktiškai pasitikrinti gliukozės kiekį kapiliariniame kraujyje ir prireikus gauti rekomendacijas dėl tolimesnių tyrimų.

Akcijos koordinatorius, Lietuvos „Lions“ klubų asociacijos gubernatorius (2012-2013 m. kadencija), Vilniaus Vytauto Didžiojo „Lions“ klubo narys Arūnas Uleckas neabejoja tokių akcijų prasmingumu. „Praėjusių metų lapkritį Vilniuje organizuotos akcijos metu atlikta 620 profilaktinių kraujo tyrimų gliukozės kiekiui nustatyti. Iš jų 52-iems asmenims rekomenduota nedelsiant kreiptis į savo šeimos gydytojus dėl detalių kraujo gliukozės tyrimų atlikimo“, – sako A. Uleckas.

Akcijos koordinatoriui antrina ir Lietuvos diabeto asociacijos prezidentė Vida Augustinienė, teigianti, jog kasmet organizuojamų akcijų metu maždaug nuo 8 proc. iki 12 proc. besitikrinančių randamas padidėjęs gliukozės kraujyje kiekis. „Tokiems žmonėms nedelsiant rekomenduojama kreiptis į gydytojus bei atlikti išsamesnius tyrimus. Labiausiai susirūpinti turėtų tie, kuriems jau yra 40 metų, taip pat tie, kurie turi didelį kraujo spaudimą, viršsvorį, padidėjusį cholesterolio kiekį kraujyje ar giminėje yra diabetu sergančių žmonių“, – sako V. Augustinienė. Ji rekomenduoja bent kartą per metus tikrintis visiems.

Nacionalinio kraujo centro direktoriaus Daumanto Gutausko teigimu, nesitikrinant laiku, žmogui diabetas gali būti labai pavojinga ir daug komplikacijų sukelianti liga, o sužinoti, ar gliukozės kiekis kraujyje neviršija nustatytos normos, yra labai paprasta. „Iš žmogaus piršto paimamas kraujo lašas, kuris uždedamas ant specialios juostelės, ir specialus prietaisas gliukomatis per kelias sekundes parodo atsakymą. Po tyrimo žmogus gauna rekomendacijas, ką reikėtų daryti toliau“, – pasakoja D. Gutauskas.

Tarptautinė diabeto federacija skaičiuoja, kad pasaulyje vienas iš dešimties suaugusiųjų serga cukriniu diabetu. Visgi yra ir labai daug tokių, kurie neįtaria sergantys, kadangi nėra atlikę tyrimų. Skaičiuojama, kad Lietuvoje 20-79 m. amžiaus gyventojų grupėje 1 tūkst. gyventojų tenka maždaug 186 diabetu sergantys žmonės. Cukrinio diabeto paplitimas šio amžiaus gyventojų grupėje yra 9,5 proc.

Dėl tos priežasties pasaulinė „Lions“ klubų asociacija jau daugelį metų investuoja į su diabetu susijusius tyrimus, remia prevencines iniciatyvas, skatina visuomenės švietimą. Lietuvos „Lions“ klubų asociacijos gubernatorės Audronės Balčiūnienės teigimu, didelis dėmesys cukrinio diabeto prevencijai skiriamas ir mūsų šalyje. „Lietuvoje veikiantys „Lions“ klubai nuosekliai organizuoja įvairias akcijas, projektus, skirtus pagelbėti cukriniu diabetu sergantiems vaikams. Šį kartą vienijame klubus bendrai akcijai ir kviečiame žmones žengti mažą žingsnelį sveikesnio gyvenimo link – ateiti pasitikrinti cukraus kiekį kraujyje“, – sako A. Balčiūnienė.

Diabeto prevencijai skirtos akcijos, vykusios praėjusių metų lapkritį, organizatorius Vilniaus Vytauto Didžiojo „Lions“ klubas šiemet prie šios iniciatyvos paragino prisijungti ne tik Vilniuje, bet ir kituose Lietuvos miestuose veikiančius „Lions“ klubus. Prie akcijos prisijungė 12 Lietuvos „Lions“ klubų. Akcija vyks Lietuvos miestuose š.m. balandžio 20 d. - birželio 1 d.: balandžio 20 d. Marijampolė; balandžio 20 d. Palanga; balandžio 20 d. Šiauliai; balandžio 20 d. Vilnius; balandžio 21 d. Kaunas; balandžio 21 d. Mažeikiai; gegužės 4 d. Jurbrakas; gegužės 18 d. Alytus; birželio 1 d. Ukmergė.

Lietuvos „Lions“ klubų asociacija yra tarptautinės „Lions“ klubų asociacijos – didžiausios visuomeninės klubinės ne politinės organizacijos pasaulyje, dalis. Šiuo metu pasaulyje veikia beveik 50 tūkst. „Lions“ klubų, kurie vienija daugiau kaip 1,4 mln. narių. Lietuvoje veikia 36 „Lions“ klubai, vienijantys daugiau kaip 700 narių.

***Dėl detalesnės informacijos teirautis:*** Agnė Leonavičiūtė, cs@lionsclubs.lt, +370 648 71382 (visi miestai, išskyrus Vilnių), Žilvinas Milerius, zilvinas@milerius.lt, +370 682 44801 (Vilnius).